Το **Καραμάι** ή **Κελαμαγί** (κινεζικά: 克拉玛依市, ουιγουρικά: قاراماي شەھىرى‎) είναι πόλη νομαρχιακού επιπέδου στο βόρειο μέρος της Αυτόνομης Ουιγουρικής Περιοχής του Σιντσιάνγκ της Λαϊκής Δημοκρατίας της Κίνας. Το όνομα της πόλης προέρχεται από την Ουιγουρική γλώσσα, και σημαίνει «μαύρο λάδι», από τα κοιτάσματα πετρελαίου κοντά στην πόλη. 

Το Καραμάι είναι ο χώρος μιας από τις χειρότερες καταστροφές στην σύγχρονη κινεζική ιστορία, το ατύχημα της 8ης Δεκεμβρίου, όταν 324 άτομα, από τους οποίους οι 288 ήταν μαθητές, έχασαν την ζωή τους σε φωτιά που ξέσπασε σε θέατρο στις 8 Δεκεμβρίου 1994.

Ιστορία
-------

Στις 29 Οκτωβρίου 1955 ανακαλύφθηκε πετρέλαιο στην πόλη, και ήταν το πρώτο μεγάλο πεδίο πετρελαίου μετά την ίδρυσης της Κίνας. Στην 14η συνεδρίαση της Συνέλευσης των Αντιπροσώπων του Λαού της Αυτόνομης Ουιγουρικής Περιφέρειας του Σιντζιάνγκ, αποφασίστηκε η δημιουργία του νέου οικισμού. Στις 29 Μαΐου 1958, το Κρατικό Συμβούλιο της Κίνας ανακοίνωσε την δημιουργία της αστικής κομητείας του Καραμάι. 

Το 1975 δημιουργήθηκε η αστική κομητεία Κουιτούν, η οποία προήλθε από το έδαφος του Καραμάι και μεταφέρθηκε κάτω από την άμεση δικαιοδοσία της κυβέρνησης της Αυτόνομης Καζακικής Επαρχίας Ιλί. Ως αποτέλεσμα, το έδαφος του Καραμάι χωρίστηκε σε δύο μέρη. 

### Πυρκαγιά σε θέατρο το 1994

Κύριο λήμμα: Πυρκαγιά του Καραμάι (1994)
Στις 8 Δεκεμβρίου 1994, μια πυρκαγιά ξέσπασε στο Θέατρο Φιλίας (友谊馆) στο Καραμάι, η οποία προκάλεσε τον θάνατο 325 ατόμων συμπεριλαμβανομένων 288 μαθητών, σύνφωνα με επίσημα στοιχεία. Πολλοί δάσκαλοι σκοτώθηκαν καθώς προσπαθούσαν να προστατεύσουν και να εκκενώσουν τους μαθητές από το κτίριο, στο οποίο δεν τηρούνταν τα κατάλληλα πρότυπα ασφάλειας. Εκείνη τη στιγμή, είχε διοργανωθεί ένα σόου για έναν αριθμό αξιωματούχων της τοπικής κυβέρνησης, οι οποίοι κατάφεραν να εκκενώσουν έγκαιρα τον χώρο, χωρίς να παράσχουν βοήθεια στους άλλους. Μετά, δικάστηκαν για παραμέληση του αξιώματός τους και έλαβαν ποινές φυλάκισης έως 5 χρόνια. Ένα ντοκιμαντέρ για το γεγονός παρουσιάστηκε το 2009.

Υποδιαιρέσεις
-------------

Η πόλη του Καραμάι έχει στην δικαιοδοσία της 4 επαρχίες (κινεζικά: 区 *τσου*). Δεν είναι συνεχείς καθώς η επαρχία Ντουσανζί βρίσκεται νότια του σιδηρόδρομου Λανσίν και σχηματίζει ένα εξκλάβιο, το οποίο χωρίζεται από το υπόλοιπο της πόλης του Καραμάι από την πόλη του Κουιτούν. Μαζί με το Κουιτούν, η πόλη του Καραμάι σχηματίζει ενκλάβιο το οποίο περιβάλλεται σε όλες τις πλευρές από τον νομό Τατσένγκ.

| Χάρτης |
| --- |
| 

**Καραμάι**
**Ντουσανζί**
**Μπαϊτζιαντάν**
**Ούρχο**
 |
| Επαρχία | Χάνζι | Χάνιου Πινγίν | Ουιγουρικά (UEY) | Ουιγουρικά Λατινικά (ULY) | Πληθυσμός(απογραφή του 2010) | Έκταση (km²) | Πυκνότητα πληθυσμού (/km²) |
| Καραμάι | 克拉玛依区 | Kèlāmǎyī Qū | قاراماي رايونى | Qaramay Rayoni | 261.445 | 3.833 | 68,20 |
| Ντουσανζί | 独山子区 | Dúshānzǐ Qū | مايتاغ رايونى | Maytagh Rayoni | 69.361 | 400 | 173,40 |
| Μπαϊτζιαντάν | 白碱滩区 | Báijiǎntān Qū | جەرەنبۇلاق رايونى | Jerenbulaq Rayoni | 50.422 | 1.272 | 39,63 |
| Ούρχο | 乌尔禾区 | Wū'ěrhé Qū | ئورقۇ رايونى | Orqu Rayoni | 9.780 | 2.229 | 4,38 |

Γεωγραφία
---------

Το Καραμάι βρίσκεται στο βορειοδυτικό μέρος της Ντζουνγκαριανής λεκάνης, με μέσο υψόμετρο 400 μέτρων. Η διοικητική περιοχή της πόλης βρίσκεται ανάμεσα στο γεωγραφικό μήκος 44° 07' και 46° 08' Β και πλάτος 80° 44' με 86° 01' Α. Η μέγιστη απόσταση βορρά-νότου είναι 240 χιλιόμετρα, ενώ η μέγιστη απόσταση ανατολής-δύσης είναι 110 χιλιόμετρα. Συνορεύει με την Αυτόνομη Μογγολική Κομητεία Χομποκσάρ στα βορειοανατολικά, στην Κομητεία Σαουάν στα νοτιοανατολικά, με τις κομητείες Τόλι και Γουσού στα δυτικά και με το Κουιτούν στα νότια. 

Η φυσικά διαθέσιμη προμήθεια νερού στο Καραμάι είναι περιορισμένη: αποτελείται κυρίως από δύο αρκετά μικρούς ποταμούς, τον ποταμό Μπαϊγιάνγκ και Νταερμπουτέ (达尔不特河) οι οποίοι ρέουν μέσα στην Ντζουγκαριανή λεκάνη από τα βορειοδυτικό χείλος της. Επιπροσθέτως, η πόλη λαμβάνει νερό από τον ποταμό Ιρτύς μέσω του Καναλιού Ιρτύς-Καραμάι, το οποίο εγκαινιάστηκε επίσημα το 2008.

Ένας αριθμός φυσικών λιμνών (Λίμνη Αϊλίκ) και τεχνητών (Φενγκτσένγκ, Χουανγκγιανγκτσουάν) ταμιευτήρων βρίσκονται στην βορειοανατολική επαρχία Ούρχο, και όλες τροφοδοτούνται, άμεσα ή έμμεσα, από το κανάλι Ιρτύς-Καραμάι. 

### Κλίμα

Το Καραμάι έχει ξηρό, ηπειρωτικό κλίμα ερήμου (τύπος *BWk* της κλιματικής ταξινόμησης Κέππεν), με μεγάλες εποχικές θερμοκρασιακές διαφορές, καθώς οι χειμώνες είναι μεγάλοι καθώς διαρκούν από τον Νοέμβριο μέχρι τον Μάρτιο και είναι αρκετά κρύοι, η άνοιξη και το φθινόπωρο είναι σύντομοι και τα καλοκαίρια είναι πολύ ζεστά και μεγάλα σε διάρκεια. Ο πιο κρύος μήνας είναι ο Ιανουάριος, καθώς η μέση ημερήσια θερμοκρασία ανέρχεται στους -15,4 °C και ο θερμότερος μήνας είναι ο Ιούλιος με μέση ημερήσια θερμοκρασία 27,9 °C. Η μέση ετήσια θερμοκρασία ανέρχεται στους 8,61 °C, και είναι θερμότερη σε σύγκριση με τα περισσότερα σημεία σε αυτό το γεωγραφικό μήκος λόγω των μακρών καλοκαιριών. Η ετήσια βροχόπτωση ανέρχεται στα 106 χιλιοστά και η περισσότερη βροχόπτωση σημειώνεται τα καλοκαίρια, παρόλο που η μέση σχετική υγρασία είναι γύρω στο 30%. Το ποσοστό πιθανής ηλιοφάνειας ποικίλλει από 37% τον Δεκέμβριο σε 71% τον Σεπτέμβριο, και είναι χαμηλότερο από το 50% μόνο τον Νοέμβριο και τον Δεκέμβριο. Η μέση ετήσια ηλιοφάνεια είναι 2.694 ώρες.

| Κλιματικά δεδομένα Karamay (1971–2000) |
| --- |
| Μήνας | Ιαν | Φεβ | Μάρ | Απρ | Μάι | Ιούν | Ιούλ | Αύγ | Σεπ | Οκτ | Νοε | Δεκ | Έτος |
| Υψηλότερη Μέγιστη °C (°F) | 5.8 | 12.9 | 24.9 | 35.6 | 39.5 | 40.7 | 44.0 | 42.7 | 39.1 | 29.9 | 20.2 | 9.5 | 44 |
| Μέση Μέγιστη °C (°F) | −11.2 | −7.2 | 4.9 | 18.9 | 26.3 | 31.8 | 33.9 | 32.1 | 25.3 | 14.8 | 2.6 | −7.6 | 13,7(56,7) |
| Μέση Μηνιαία °C (°F) | −15.4 | −11.7 | 0.1 | 13.0 | 20.2 | 25.9 | 27.9 | 26.1 | 19.6 | 9.9 | −1.3 | −11(12) | 8,6 |
| Μέση Ελάχιστη °C (°F) | −18.9 | −15.6 | −4.2 | 7.9 | 14.9 | 20.5 | 22.6 | 20.8 | 14.6 | 5.7 | −4.4 | −13.9 | 4,2(39,5) |
| Χαμηλότερη Ελάχιστη °C (°F) | −35.9 | −34.3 | −26.7 | −10.4 | 2.1 | 9.0 | 12.3 | 8.2 | −0.3 | −7.7 | −27.2 | −34.3 | −35,9 |
| Υετός mm (ίντσες) | 4,2 | 2,1 | 3,6 | 6,6 | 16,3 | 13,1 | 20,2 | 15,1 | 7,4 | 5,6 | 6,1 | 5,3 | 105,6 |
| % υγρασίας | 78 | 75 | 57 | 33 | 30 | 29 | 31 | 30 | 32 | 44 | 63 | 77 | 48,3 |
| Μέσες ημέρες κατακρημνίσεων (≥ 0.1 mm) | 7.7 | 4.5 | 3.9 | 4.4 | 6.1 | 6.9 | 8.1 | 6.9 | 5.0 | 3.7 | 4.4 | 8.9 | 70,5 |
| Μέσες μηνιαίες ώρες ηλιοφάνειας | 140.0 | 159.7 | 220.5 | 258.8 | 291.9 | 295.8 | 302.5 | 298.1 | 266.2 | 221.5 | 139.3 | 99.8 | 2.694,1 |
|
| Ποσοστό πιθανής ηλιοφάνειας | 50 | 55 | 60 | 64 | 64 | 63 | 64 | 68 | 71 | 65 | 49 | 37 | 61 |
| *Πηγή: China Meteorological Administration* |

Δημογραφία
----------

Σύμφωνα με την απογραφή του 2010, πάνω από το 80% του πληθυσμού του Καραμάι είναι Κινέζοι Χαν, με το υπόλοιπο του πληθυσμού να αποτελείται από μειονότητες όπως οι Ουιγούροι, οι Καζάκοι, οι Μογγόλοι και οι Χούι. Ο πληθυσμός το 2010 ανερχόταν στα 391.008 άτομα, σημειώνοντας άνοδο από τους 270.232 κατοίκους στην απογραφή του 2000. Η πυκνότητα πληθυσμού είναι 50.6 κάτοικοι ανά τετραγωνικό χιλιόμετρο. Σύμφωνα με εκτίμηση του 2015, η πόλη είχε πληθυσμό 401.468 κατοίκων.

Σε σύγκριση με την απογραφή του 2002, ο πληθυσμός στην απογραφή του 2010 αυξήθηκε κατά 120.776 άτομα. Οι άνδρες ανέρχονταν στα 203.310 άτομα και αποτελούσαν το 52% του πληθυσμού και οι γυναίκες ανέρχονταν στα 187.698 άτομα και αποτελούσαν το 48% του πληθυσμού. 

Πληθυσμός ανά εθνικότητα - απογραφή του 2010

| Εθνικότητα | Πληθυσμός | % |
| --- | --- | --- |
| Κινέζοι Χαν | 319.265 | 81,65% |
| Ουιγούροι | 44.866 | 11,47% |
| Καζάκοι | 11.620 | 2,97% |
| Κινέζοι Χούι | 8.238 | 2,11% |
| Μογγόλοι | 2.348 | 0,60% |
| Μαντσού | 754 | 0,19% |
| Σιμπέ | 681 | 0,17% |
| Τουτζία | 678 | 0,17% |
| Ρώσοι | 471 | 0,12% |
| Ουζμπέκοι | 177 | 0,05% |
| Ντονγκσιάνγκ | 133 | 0,03% |
| Κιργίζιοι | 117 | 0,03% |
| Τατζίκοι | 35 | <0,01% |
| άλλοι | 1.625 | 0,42% |
| Συνολικά | 391,008 | 100% |

Οικονομία
---------

Το 1955, στην πόλη ανακαλύφθηκε ένα από τα μεγαλύτερα κοιτάσματα πετρελαίου. Από τότε, η πόλη έχει αναπτυχθεί σε κέντρο παραγωγής και διύλισης πετρελαίου. 

Το 2008 το ΑΕΠ έφτασε τα 66,1 δισεκατομμύρια γιουάν, και το κατά κεφαλήν ΑΕΠ έφτασε τα 242.391 γιουάν (34.901 δολάρια). Η πόλη έχει το μεγαλύτερο κατά κεφαλήν ΑΕΠ μεταξύ 659 πόλεων στην Ηπειρωτική Κίνα.

Μεταφορές
---------

* Σιδηρόδρομος Κουιτούν-Μπεϊτούν. Υπάρχουν επιβατικοί σταθμοί στο Καραμάι και την Νέα Πόλη Γούγου (κινεζικά: 五五新镇街道), νότια του κεντρικού Καραμάι.
* Αεροδρόμιο του Καραμάι
* Κινεζικός Εθνικός Αυτοκινητόδρομος 217

Αδελφοποιημένες πόλεις
----------------------

* Οκτιάμπρσκι, Ρωσία ! Ρωσία
* Ακτάου, Καζακστάν ! Καζακστάν
* Ισκιτίμ, Ρωσία ! Ρωσία
* Ακτόμπε, Καζακστάν ! Καζακστάν

Δείτε επίσης
------------

* Χάρτης Μακάν

Παραπομπές
----------

1. ↑  China aghast at ‘sacrifice’ of 288 pupils, *The Sunday Times*, 6 Μαΐου 2007.
2. ↑  Karamay River Scenic Area
3. ↑  «KÈLĀMĂYĪ SHÌ (Prefecture-level City, Xīnjiāng Wéiwú'ĕr Zìzhìqū) Population». *City Population*.
4. ↑  克拉玛依市统计局. *《克拉玛依市2010年第六次全国人口普查主要数据公报》*.
5. ↑  Stanley W. Toops (Αυγούστου 2012). Susan M. Walcott, Corey Johnson, επιμ. *Eurasian Corridors of Interconnection: From the South China to the Caspian Sea*. Routledge. σελίδες 65–66. ISBN 978-1135078751. CS1 maint: Uses editors parameter (link)

Εξωτερικοί σύνδεσμοι
--------------------

* Κυβερνητική ιστοσελίδα του Καραμάι (στα Απλοποιημένα Κινέζικα)
* Χάρτης της Πόλης του Καραμάι Αρχειοθετήθηκε 2007-04-29 στο Wayback Machine.